Broj: 711-I-268-M-36/22-03-17

Zagreb, 27. siječnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Vesne Sajić, direktorice trgovačkog društva Monte Giro d.o.o.,** za davanjem mišljenja Povjerenstva, na 156. sjednici, održanoj 27. siječnja 2022., daje sljedeće:

**MIŠLJENJE**

**S obzirom da će Vesna Sajić, direktorica trgovačkog društva Monte Giro d.o.o., u roku od 60 dana od dana stupanja na snagu ZSSI-a prestati obavljati ovu funkciju, nije u obvezi Povjerenstvu podnijeti imovinsku karticu, jer se ne smatra obveznikom u smislu članka 3. stavka 1. podstavka 40. ZSSI-a.**

Obrazloženje

Zahtjev za davanjem mišljenja Povjerenstva podnijela je Vesna Sajić, direktorica trgovačkog društva Monte Giro d.o.o. U knjigama ulazne pošte Povjerenstva zahtjev je zaprimljen 24. siječnja 2022. pod poslovnim brojem 711-U-1017-M-36/22-01-3, povodom kojeg se vodi predmet broj M-36/22.

Člankom 3. stavkom 1. podstavkom 40. ZSSI-a, propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog zakona.

Člankom 8. stavkom 3. i 4 ZSSI-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu podnositeljica navodi da je stupanjem na snagu ZSSI-a podrobnije uređeno pitanje sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti, te jačanje povjerenja građana u tijela javne vlasti.

Nadalje navodi da je tim Zakonom proširen krug obveznika, jer su istim obuhvaćeni predsjednici i članovi uprava trgovačkih društava u većinskom vlasništvu jedinica lokalne i područne (regionalne) samouprave, te ističe da trgovačko društvo Monte Giro d.o.o. u vlasništvu Grada Pule obavlja djelatnost pogrebnih usluga.

Podnositeljica iznosi se da je Grad Pula – Pola kao član Skupštine navedenog trgovačkog društva dana 26. listopada 2021. donio odluku o opozivu i imenovanju Uprave, kojom je opozvan dotadašnji član Uprave – direktor društva te da je imenovana za novu članicu s danom 8. studenoga 2021. Navodi da je službenica ovlaštena za obavljanje poslova pročelnice Upravnog odjela za financije i gospodarstvo Grada Pule – Pola.

U zahtjevu se napominje da je u trenutku donošenja ove odluke bio na snazi Zakon o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI/11), koji nije sadržavao odredbu da bi predsjednici i članovi uprava trgovačkih društava u vlasništvu jedinica lokalne i područne (regionalne) samouprave bili dužnosnici u smislu tog Zakona, kao i da je kao gradska službenica imenovana članicom Uprave temeljem provedenog javnog natječaja, koju dužnost obnaša volonterski, bez primanja naknade.

Također se navodi da je 8. prosinca 2021. raspisan novi natječaj za imenovanje člana Uprave trgovačkog društva Monte Giro d.o.o. te da će novi član Uprave biti imenovan od strane Skupštine 28. siječnja 2022.

Podnositeljica traži mišljenje Povjerenstva je li povodom obavljanja funkcije direktorice trgovačkog društva Monte Giro d.o.o., kojem je jedini imatelj poslovnih udjela Grad Pula – Pola, obveznik podnošenja imovinske kartice, obzirom da joj je mandat započeo prije stupanja ZSSI-a na snagu, kao i da će je obavljati ukupno dva i pol mjeseca bez primanja naknade.

Uvidom u podatke nadležnog sudskog registra, utvrđeno je da je Grad Pula jedini osnivač trgovačkog društva Monte Giro d.o.o. u kojem je Vesna Sajić imenovana direktoricom odlukom od 26. listopada 2021. te da je njezin mandat započeo 8. studenoga 2021.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane ovim Zakonom. Sukladno članku 10. stavku 2. ZSSI-a obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

U ovome slučaju je u trenutku kada je 8. studenoga 2021. Vesna Sajić započela obavljati funkciju direktorice trgovačkog društva Monte Giro d.o.o., čiji je jedini osnivač Grad Pula – Pola, na snazi bio ZSSI/11, kojim nije bilo propisano u članku 3. da bi predsjednici i članovi uprava trgovačkih društava u većinskom vlasništvu jedinica lokalne i područne (regionalne) samouprave bili dužnosnici.

U članku 3. stavku 1. podstavku 40. ZSSI-a, koji je stupio na snagu 25. prosinca 2021. godine, sadržana je takva odredba, iz koje bi proizlazilo kako bi Vesna Sajić povodom obavljanja navedene funkcije bila obveznik. Međutim, kako to nije bila u trenutku imenovanja i danom početka obavljanja funkcije, a iz njezinih navoda proizlazi da će 28. siječnja 2022. prestati biti direktorica trgovačkog društva Monte Giro d.o.o., odnosno da će u roku od 60 dana od dana stupanja na snagu ZSSI-a, a koja je mogućnost i predviđena u članku 8. stavku 1. ZSSI-a, prestati obavljati funkciju temeljem koje bi bila smatrana obveznikom navedenog Zakona, Povjerenstvo zaključuje da Vesna Sajić povodom obavljanja funkcije direktorice trgovačkog društva Monte Giro d.o.o., uzevši u obzir predmetne okolnosti, nije obveznik iz članka 3. stavka 1. podstavka 40. ZSSI-a te da nije dužna Povjerenstvu podnositi imovinsku karticu.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Vesna Sajić, putem dostavljene e-mail adrese
2. Objava na internetskoj stranici Povjerenstva
3. Pismohrana